ส่วนที่ 3:

การรับรอง

ความถูกต้องของข้อมูล

ข้อมูลสรุป (Executive Summary)

1. สรุปลักษณะการประกอบธุรกิจหลักของบริษัทฯ รวมทั้งสรุปภาวะการแข่งขัน
และศักยภาพของบริษัทฯ

บริษัทฯ เป็นผู้นำในธุรกิจรับเหมาก่อสร้างงานโยธา และสาธารณูปโภคพื้นฐานของไทย
โดยมีผลงานการก่อสร้างตั้งแต่โครงการก่อสร้างอาคาร โรงงานอุตสาหกรรม
และโครงการสาธารณูปโภคต่างๆ ไม่ว่าจะเป็น สนามบิน ท่าเรือ ถนน สะพาน ทางรถไฟ
ระบบขนส่งมวลชน การวางท่อ การสร้างเขื่อนและโรงไฟฟ้า เป็นต้น
ซึ่งในหลายโครงการมีความซับซ้อน และต้องใช้ความชำนาญและเทคโนโลยีระดับสูง นอกจากนี้
บริษัทฯยังได้มีการขยายธุรกิจในต่างประเทศ โดยการเข้าประมูลงานก่อสร้างต่างๆในภูมิภาคเอเชีย
และการลงทุนซื้อหุ้นส่วนใหญ่ของบริษัท Skanska Cementation India Ltd (SCIL)
ซึ่งดำเนินธุรกิจรับเหมาก่อสร้างในประเทศอินเดีย
เพื่อเป็นฐานธุรกิจที่สำคัญในการขยายตลาดในประเทศอินเดีย ทั้งนี้ ในปี พ.ศ.2548 ที่มาผ่านมา
กลุ่มงานก่อสร้างต่างๆของบริษัทฯได้มีการเปลี่ยนแปลง และมีพัฒนาการที่สำคัญ ดังนี้

กลุ่มงานก่อสร้างสนามบิน

งานก่อสร้างอาคารผู้โดยสารและอาคารเทียบเครื่องบิน มูลค่า 36,600 ล้านบาท งานก่อสร้างผิว
ทางวิ่ง ทางขับและลานจอดเครื่องบิน มูลค่า 7,400 ล้านบาท
งานก่อสร้างอุโมงค์รถไฟลอดใต้อาคารผู้โดยสาร มูลค่ากว่า 6 พันล้านบาท
รวมทั้งงานระบบและงานสาธารณูปโภคพื้นฐานต่างๆ อีกหลายโครงการในสนามบินสุวรรณภูมิ
ซึ่งบริษัทฯ และพันธมิตร คือ บริษัท ทาเกนากะ คอร์ปอเรชั่น จำกัด และ บริษัท โอบายาชิ
คอร์ปอเรชั่น จำกัด เป็นผู้ดำเนินการในนามของ กิจการร่วมค้าไอทีโอ และกิจการร่วมค้าไอโอที
ได้มีการส่งมอบงานตามสัญญาหลักไปเมื่อเดือนกันยายน พ.ศ.2548 ส่วนงานเพิ่มเติมจะทยอยส่งมอบ
ก่อนการเปิดใช้สนามบินอย่างเป็นทางการในเดือนมิถุนายน พ.ศ.2549

กลุ่มงานก่อสร้างอาคาร

โครงการก่อสร้างที่แล้วเสร็จในรอบปีที่ผ่านมา ได้แก่ โครงการเดอะแบ็งค๊อค โครงการที่พักอาศัย
8 ชั้น บนถนนพระราม 9 โครงการบ้านเอื้ออาทรที่บางโฉลง ประชานิเวศน์ สรงประภา
และเศรษฐกิจ 3 โดยในโครงการบ้านเอื้ออาทรนั้น
รัฐบาลได้มีการอนุมัติให้ก่อสร้างเพิ่มเติมพร้อมกันในหลายพื้นที่
มูลค่ารวมเฉพาะที่บริษัทฯได้รับการอนุมัติแล้วกว่า 45,000 ล้านบาท ทั้งนี้
บริษัทฯได้มีการลงทุนก่อสร้างโรงงานและซื้อเครื่องจักรที่ทันสมัย
สำหรับการผลิตแผ่นคอนกรีตสำเร็จรูปไว้ใช้ในโครงการดังกล่าวจำนวน 2 โรงงาน
มูลค่าการลงทุนกว่า 600 ล้านบาท
ส่งผลทำให้สามารถวางแผนการก่อสร้างได้อย่างมีประสิทธิภาพมากขึ้น

นอกจากนี้ ยังมีงานก่อสร้างอื่นๆ ที่เริ่มดำเนินการในปี พ.ศ.2548 ที่สำคัญ เช่น
โครงการก่อสร้างสนามกีฬาเมืองหลักฉลอง 333 ปี จ.นครราชสีมา
โครงการริเวอร์ไซค์การ์เด้นมารีนา โครงการคิงเพาเวอร์คอมเพล็กซ์
โครงการก่อสร้างจตุจักรมอลล์ โครงการปาล์ม ลากูนา คอนโดมิเนียม
และรีสอร์ทในสหรัฐอาหรับเอมิเรตส์ เป็นต้น
นอกจากนี้ยังมีโครงการก่อสร้างเดิมที่ยังดำเนินการต่อเนื่องอยู่ เช่น
อาคารสำนักงานใหญ่หลังใหม่ของธนาคารแห่งประเทศไทย อาคารโดมัส ที่สุขุมวิท 16 อาคาร
คิวเฮาส์ ลุมพินี และโรงแรมท่าอากาศยานสุวรรณภูมิ เป็นต้น

กลุ่มงานก่อสร้างทางด่วนยกระดับ ทางหลวง ทางรถไฟ และสะพาน

โครงการก่อสร้างเพื่อบรรเทาปัญหาจราจรในกรุงเทพฯส่วนใหญ่เป็นโครงการเร่งด่วนที่ต้องดำเนินการ
โดยโครงการสำคัญที่บริษัทฯดำเนินการอยู่ เช่น ทางยกระดับแยกกม.8 ถนนรามอินทรา-มีนบุรี
อุโมงค์ลอดทางแยกเกษตร-นวมินทร์ และทางยกระดับถนนกิ่งแก้วเข้าสนามบินสุวรรณภูมิ
ซึ่งบริษัทฯดำเนินการไปแล้ว 71 % 57 % และ 23% ตามลำดับ
สำหรับโครงการที่จะเริ่มดำเนินการในปีนี้ ได้แก่ ถนนพุทธมณฑลสาย 2
(เพชรเกษม–ถนนเลียบทางรถไฟ) โครงการบีอาร์ที สายที่1 นวมินทร์-เกษตร-หมอชิต
และโครงการก่อสร้างสะพานข้ามแม่น้ำเจ้าพระยา บริเวณบางคูวัด

ส่วนโครงการในต่างประเทศที่แล้วเสร็จในรอบปีที่ผ่านมา คือ การก่อสร้างสะพานหลัก
และถนนต่อเชื่อมข้ามแม่น้ำรับสา ในบังคลาเทศ นอกจากนี้
ยังมีโครงการในต่างประเทศที่กำลังดำเนินการอยู่ ได้แก่ ถนนเซาท์เทิร์นเลเต้ มูลค่า 1,031
ล้านเปโซ ในฟิลิปปินส์ โครงการก่อสร้างถนนเชื่อมสะพานข้ามแม่น้ำโขงแห่งที่ 2
รวมทั้งการก่อสร้างอาคารควบคุมคนเข้าเมืองในแขวงสะหวันนะเขต ฝั่งสปป.ลาว มูลค่า 726
ล้านเยน ซึ่งบริษัทฯ ได้ร่วมมือ บริษัท ชิมิซุคอร์ปอเรชั่น จำกัด โดยดำเนินการไปแล้วกว่า 90 %
และยังมีโครงการใหม่ในประเทศฟิลิปปินส์ที่บริษัทฯจะเริ่มดำเนินการคือ
โครงการก่อสร้างถนนช่วงซูโย-เซอวานเทส มูลค่า 1,164 ล้านเปโซ

สำหรับการก่อสร้างทางรถไฟของการรถไฟแห่งประเทศไทยในรอบปีที่ผ่านมา
ส่วนใหญ่เป็นงานซ่อมบำรุงทางเป็นช่วงๆ ได้แก่
โครงการเปลี่ยนรางรถไฟระหว่างสถานีชุมทางจิระ-กระโดนค้อ และงานผลิต
และจัดหาหมอนคอนกรีตอัดแรงพร้อมอุปกรณ์ยึดเหนี่ยวจำนวน 3 เส้นทาง นอกจากนี้
การรถไฟแห่งประเทศไทยยังมีนโยบายที่จะผลักดันให้มีการก่อสร้างทางรถไฟรางคู่เพิ่มขึ้นในทุกเส้นทางทั่วประเทศ
โดยคาดว่าจะเริ่มจากทางรถไฟรางคู่ช่วงฉะเชิงเทรา-ศรีราชา-แหลมฉบัง ระยะทาง 78
กิโลเมตร มูลค่ากว่า 5,000 กว่าล้านบาท แล้วจะทยอยเปิดโครงการอื่นๆ เพิ่มตามความเหมาะสม
ซึ่งงานของการรถไฟฯ เป็นเป้าหมายที่สำคัญของบริษัทฯ
เนื่องจากบริษัทฯมีประสบการณ์ในการก่อสร้างมาแล้วหลายโครงการ
และมีความพร้อมทั้งด้านเครื่องจักรและอุปกรณ์

กลุ่มงานก่อสร้างโรงงานอุตสาหกรรม

โครงการของภาครัฐ ซึ่งบริษัทฯดำเนินการแล้วเสร็จในปีที่ผ่านมา ได้แก่
การก่อสร้างโรงบำบัดน้ำเสีย ขนาด 150,000 ลบ.ม.ต่อวัน ของกรุงเทพมหานคร
และโครงการปรับปรุงโรงกรองน้ำบางเขนของการประปานครหลวง
ส่วนโครงการของภาคเอกชนที่ดำเนินการแล้วเสร็จ เช่น โรงงานผลิตเข็มฉีดยาที่จังหวัดระยอง
โรงงานผลิตขวดของบริษัทโอสถสภาจำกัดที่จังหวัดพระนครศรีอยุธยา
โครงการขยายอ่างเก็บน้ำของบริษัท คิวซีพี
และการปรับปรุงระบบบำบัดน้ำเสียในนิคมอุตสาหกรรมอีสเทิร์นซีบอร์ด
สำหรับงานก่อสร้างโรงงานอุตสาหกรรมที่ดำเนินการอยู่
โดยส่วนใหญ่เจ้าของโครงการจะแบ่งโครงการออกเป็นส่วนย่อยๆ แล้วค่อยทำการก่อสร้างทีละส่วน
ได้แก่ งานโยธาโรงงานไฟฟ้าพลังถ่านหิน (บีแอลซีพี )
งานก่อสร้างปล่องระบายความร้อนโรงไฟฟ้า(บีแอลซีพี) และงานก่อสร้างโรงปูนซิเมนต์ขนาด
2,500ตันต่อวัน ที่จังหวัดสระบุรี

กลุ่มงานด้านการพัฒนาเหมืองแร่ และ ถ่านหิน

บริษัทฯ ยังดำเนินการต่อเนื่องในสัมปทานระยะยาวที่ได้รับ ซึ่งเป็นการขุดขนดินและถ่านหิน 2
โครงการ คือ เหมืองถ่านหินแม่เมาะ เฟสที่ 5 ในประเทศไทย (ปี พ.ศ. 2543 ถึง พ.ศ.
2552) มีมูลค่าโครงการ 11,357 ล้านบาท ปัจจุบันดำเนินการไปแล้ว 56 %
อีกโครงการคือโครงการเหมืองถ่านหิน มูดอง ในสหภาพพม่า (ปี พ.ศ. 2541 ถึง พ.ศ. 2550)
มูลค่า 1,668 ล้านบาท ซึ่งดำเนินการไปแล้ว 76%
นอกจากนี้ยังมีโครงการผลิตและจัดส่งหินปูนให้การไฟฟ้าฝ่ายผลิตแห่งประเทศไทย
สำหรับกำจัดก๊าซซัลเฟอร์ไดออกไซค์ของโรงไฟฟ้าแม่เมาะ มูลค่า 780 ล้านบาท (ปี พ.ศ. 2548
ถึง พ.ศ. 2557)

กลุ่มงานวางท่อและงานอื่นๆ

บริษัทฯ ได้ร่วมมือกับบริษัทนิปปอนสตีลคอร์เปอเรชั่น ในการรับงานจาก บริษัท
ท่อส่งน้ำมันปิโตรเลียม จำกัด มูลค่างาน 1,167 ล้านบาท
ในการวางท่อส่งน้ำมันจากอำเภอลำลูกกา จังหวัดปทุมธานีเข้าสู่สนามบินสุวรรณภูมิ
โดยโครงการดังกล่าวแล้วเสร็จในเดือนธันวาคม พ.ศ.2548 ที่ผ่านมา นอกจากนี้
ยังมีโครงการวางท่อประปาของการประปานครหลวงสัญญาที่ 705
โครงการก่อสร้างบ่อพักและท่อรวบรวมน้ำเสีย (โซน 1)
และโครงการวางท่อน้ำดิบจากฝายทับมา-คลองน้ำหู-มาบตาพุด ซึ่งเสร็จสมบูรณ์แล้วเช่นกัน

ส่วนโครงการก่อสร้างอุโมงค์ระบายน้ำคลองแสนแสบและคลองลาดพร้าวลงสู่แม่น้ำเจ้าพระยาของกรุงเทพมหานคร
มูลค่า 2,158 ล้านบาท ซึ่งบริษัทฯ ได้ร่วมมือกับ บริษัทนิชิมัตสุจำกัด ในนามกิจการร่วมค้า ไอเอ็น
ปัจจุบันดำเนินการไปแล้ว 56% นอกจากนี้ บริษัทฯ
ยังได้เข้าไปดำเนินการโครงการก่อสร้างบ่อพักและท่อรวบรวมน้ำเสีย เมืองโฮจิมินห์
ประเทศเวียดนาม มูลค่า 900 ล้านเยน
โดยถือเป็นโครงการนำร่องเพื่อเปิดตลาดในประเทศเวียดนาม
ซึ่งเป็นประเทศที่อยู่ระหว่างการเร่งพัฒนาระบบสาธารณูปโภคต่าง ๆ

กลุ่มงานก่อสร้างท่าเรือ ท่าเทียบเรือ งานป้องกันตลิ่ง งานขุดลอก และถมชายฝั่ง งานทางน้ำอื่นๆ

โครงการปรับปรุงท่าเรือสีหนุวิลล์ ในประเทศกัมพูชา เฟสแรก
ที่บริษัทฯร่วมมือกับบริษัทเพนตาโอเชียน คอร์ปอเรชั่น ได้ดำเนินการไปเรียบร้อยแล้ว
ซึ่งทางเจ้าของงานพอใจกับผลงานจึงมีการขยายงานเฟส 2 ต่อไป
เพื่อให้การทำงานเป็นไปอย่างต่อเนื่อง
ส่วนโครงการก่อสร้างเขื่อนป้องกันการกัดเซาะบริเวณอ่าวไทยตอนบน
ซึ่งเป็นโครงการนำร่องของกรมการขนส่งทางน้ำและพาณิชยนาวี
ก็ได้ดำเนินการเสร็จสิ้นไปในเดือนตุลาคม พ.ศ.2548
ซึ่งถ้ากรมการขนส่งทางน้ำและพาณิชยนาวีพิจารณาแล้วว่าวิธีดังกล่าวเหมาะสม
ก็จะมีการก่อสร้างเขื่อนดังกล่าวตลอดแนวอ่าวไทย

ส่วนโครงการที่อยู่ระหว่างการดำเนินการ เช่น โครงการพัฒนาพื้นที่ ท่าเทียบเรือ เอ 3 แหลมฉบัง
โครงการขยายท่าเทียบเรือ เคอร์รี่ สยาม ซีพอร์ต และท่าเทียบเรือบริเวณอ่าวปอ ภูเก็ต

กลุ่มงานก่อสร้างโรงไฟฟ้าและเขื่อน

บริษัทฯ ได้ร่วมมือกับ บริษัท นิชิมัตสุ คอนสตรั๊คชั่น จำกัด จัดตั้งกิจการร่วมค้าในนามของ
กิจการร่วมค้าไอทีดี-เอ็นซีซี ในการก่อสร้างเขื่อนน้ำเทิน 2 ในสปป.ลาว มูลค่าโครงการ 14,569
ล้านบาท ซึ่งปัจจุบันคืบหน้าไปแล้ว 17% นอกจากนี้ บริษัทฯยังได้ดำเนินงานก่อสร้างเขื่อนโคล
ในประเทศอินเดีย มูลค่า 7,269 ล้านรูปี โดยดำเนินการไปแล้ว 22%
โดยทั้งสองโครงการถือว่าเป็นโครงการขนาดใหญ่ที่จะเป็นรายได้หลักของบริษัทฯ ในช่วง 3-4 ปี
ต่อจากนี้ไป

กลุ่มงานระบบขนส่งมวลชน

บริษัท ฯ ได้ร่วมมือกันกับเอเวอร์กรีน คอนสตรั๊คชั่น รับงานโครงการก่อสร้างสถานีต่อเชื่อมรถไฟ
รถไฟความเร็วสูงและสถานีรถไฟฟ้าใต้ดินในไทเป มูลค่า 11,223 ล้านดอลล่าร์ไต้หวัน
ซึ่งดำเนินการไปแล้ว 26% คาดว่าจะแล้วเสร็จ ในเดือนมิถุนายน พ.ศ.2552

ส่วนโครงการก่อสร้างระบบรถไฟฟ้าใต้ดินสายสีต่างๆ การรถไฟฟ้ามหานคร ไม่ว่าจะเป็น
สายสีแดง-สายสีม่วง-สายสีส้ม-สายสีเหลือง-สายสีชมพูและสายอื่นๆ
รวมทั้งโครงการรถไฟฟ้าบีทีเอสส่วนต่อขยาย ที่ทางรัฐบาลรวมไว้ในแผน Mega Project
ที่ให้เอกชนส่งข้อเสนอเพื่อการแก้ไขปัญหาการจราจรในเขตกรุงเทพมหานครและเขตปริมณฑล
หากโครงการเหล่านี้เริ่มดำเนินการ บริษัทฯมีความมั่นใจว่าจะได้เป็นผู้ก่อสร้างในหลายเส้นทาง
เนื่องจากมีความชำนาญและความพร้อมมากกว่าผู้ประกอบการรายอื่นๆ

กลุ่มงานโครงสร้างเหล็ก

งานโครงสร้างเหล็กสำหรับอาคารที่พักผู้โดยสาร และอาคารเทียบเครื่องบินที่สนามบินสุวรรณภูมิ
งานโครงสร้างเหล็กและประกอบถังเหล็กของโรงถลุงแร่ทองแดงในสปป.ลาว ได้แล้วเสร็จสมบูรณ์
ในปีพ.ศ.2548 ที่ผ่านมา ส่วนงานที่บริษัทฯกำลังดำเนินการอยู่ ที่สำคัญ เช่น
งานสะพานข้ามทางแยก 8 แห่งของกรุงเทพมหานคร มูลค่า 1,629 ล้านบาท
และงานโครงเหล็กสนามกีฬาที่จังหวัดนครราชสีมา ทั้งนี้ โรงงานประกอบชิ้นส่วนเหล็กของบริษัทฯ
ที่วิหารแดง และท้ายบ้าน มียอดการผลิตรวมกันในปี พ.ศ.2548 ประมาณ 14,800 ตัน ทั้งนี้
หากมีการเซ็นสัญญางานสะพานข้ามแยกที่ลำสาลีมูลค่า 1,700 ล้านบาท ซึ่งบริษัทฯ
เป็นผู้ประมูลในราคาที่ต่ำสุด และเดิมคาดว่าจะมีการเซ็นสัญญาในปีที่ผ่านมา แต่ติดขัดเรื่องการ

ออกแบบเพิ่มเติมและงบประมาณของกรุงเทพมหานคร จนทำให้งานดังกล่าวถูกเลื่อนออกมานั้น
จะทำให้โรงงานทั้งสองแห่งมียอดการผลิตเพิ่มอีกประมาณ 9,000-10,000 ตัน

กลุ่มงานสื่อสาร และโทรคมนาคม

ในช่วงปลายปีพ.ศ.2548 บริษัทฯ ได้มีการเซ็นสัญญางานจ้างเหมาออกแบบ จัดหา
พร้อมติดตั้งโครงข่ายเคเบิลใยแก้วนำแสง 24 เส้น ของการไฟฟ้าส่วนภูมิภาค
ในพื้นที่ภาคตะวันออกเฉียงเหนือและภาคใต้ตอนบน งานจ้างเหมาก่อสร้างสายเคเบิลใต้น้ำระบบ
115 เควี ไปยังเกาะสมุย วงจรที่ 2 และโครงการจ้างเหมาออกแบบ จัดหา
พร้อมติดตั้งอุปกรณ์สื่อสัญญานความเร็วสูง บริเวณพื้นที่ภาคกลางและตะวันออก

ในส่วนของลูกค้าของบริษัทฯนั้น หากจำแนกตามประเภทของลูกค้า พบว่า ณ วันที่ 31 ธันวาคม
พ.ศ. 2548 มูลค่าของงานที่มีอยู่ในมือของบริษัทฯทั้งหมด แบ่งออกเป็นงานของภาครัฐร้อยละ 86.1
และงานในส่วนของภาคเอกชนร้อยละ 13.9 หากจำแนกตามที่ตั้งของลูกค้า พบว่า
มูลค่าของงานที่มีอยู่ในมือของบริษัทฯที่เป็นงานของลูกค้าในประเทศคิดเป็นร้อยละ 55.1
ส่วนอีกร้อยละ 44.9 เป็นงานของลูกค้าในต่างประเทศ

ในปีพ.ศ2548 อุตสาหกรรมก่อสร้างมีการแข่งขันที่สูงมาก
เนื่องจากจำนวนโครงการในช่วงปีที่ผ่านมามีจำนวนลดลงและมีการชะลอการประมูลโครงการก่อสร้างขนาดใหญ่ของภาครัฐฯ
นอกจากนี้ยังเกิดการแข่งขันด้านราคามากขึ้น ทำให้ราคาของสัญญาลดลง ทั้งนี้
ปัจจัยที่มีผลต่อความสามารถในการแข่งขัน คือ ความพร้อมของแหล่งวัตถุดิบ
และความผันผวนของราคาวัตถุดิบ เนื่องจากมูลค่าวัตถุดิบคิดเป็นประมาณร้อยละ 30-40
ของต้นทุนโครงการ
นอกจากนี้ยังขึ้นอยู่กับความรู้ความชำนาญและประสบการณ์ของพนักงานและผู้รับเหมาช่วง
ตลอดจนการก่อตั้งกิจการร่วมค้าเพื่อให้รับความช่วยเหลือทางเทคนิค และเป็นพันธมิตรธุรกิจ

ในการแข่งขันของบริษัทฯนั้น
บริษัทฯมุ่งเน้นไปที่การให้บริการก่อสร้างในโครงการระบบสาธารณูปโภคขนาดใหญ่ที่รัฐบาลให้การสนับสนุน
โดยในการประมูลงานของภาครัฐในประเทศไทยนั้น
โดยทั่วไปผู้รับเหมาที่จะสามารถเข้าร่วมประมูลงานของภาครัฐได้
ต้องมีคุณสมบัติตามหลักเกณฑ์ที่กำหนดไว้ ซึ่งแยกประเภทได้ตามระดับความชำนาญ
ความรู้ทางด้านเทคนิค และความพร้อมในการจัดหาแหล่งวัตถุดิบ
ผู้รับเหมาที่ได้รับการจัดให้อยู่ในระดับสูงสุดจะได้รับการพิจารณาในเบื้องต้นว่าเป็นผู้มีคุณสมบัติที่จะเข้าประมูลเพื่อทำสัญญาได้ทุกประเภท
ขณะที่ผู้รับเหมาที่ไม่ได้รับการจัดให้อยู่ในระดับสูงสุด
จะไม่สามารถเข้าประมูลเพื่อทำสัญญาที่ต้องใช้ระดับความชำนาญการที่สูงกว่า ทั้งนี้
บริษัทฯเชื่อว่าลูกค้าภาครัฐหลายรายในประเทศได้จัดอันดับบริษัทฯ ให้เป็นผู้รับเหมาในระดับสูงสุด

นอกจากนี้
แม้ว่านโยบายการก่อสร้างโครงการขนาดใหญ่ของรัฐบาลจะไม่สามารถผลักดันออกมาได้มากและต่อเนื่องตามที่หลายฝ่ายได้คาดหวังไว้
สืบเนื่องจากผลกระทบด้านสิ่งแวดล้อม ปัญหาทางด้านการเมือง
รวมทั้งปัญหาแหล่งเงินทุนมหาศาลที่รัฐต้องจัดหา
ส่งผลให้โครงการขนาดใหญ่หลายโครงการต้องถูกยกเลิกหรือชะลอโครงการออกไป
ยกเว้นโครงการที่อยู่อาศัยสำหรับประชาชนผู้มีรายได้น้อย (บ้านเอื้ออาทร)
เนื่องจากประชาชนยังมีความความต้องการอีกมาก ทำให้บริษัทฯ
จะยังสามารถขยายงานด้านการก่อสร้างโครงการที่อยู่อาศัยดังกล่าวได้อย่างต่อเนื่อง

สำหรับบริษัทก่อสร้างต่างชาติที่ เข้ามาแข่งขันประมูลงานในประเทศไทยนั้น
ยังมีข้อจำกัดหลายประการ จึงมักมีการก่อตั้งกิจการร่วมค้า หรือดำเนินการธุรกิจในรูปแบบกลุ่มบริษัท
(Consortium) กับบริษัทก่อสร้างของไทย ซึ่งเป็นการเปิดโอกาสให้บริษัทไทย รวมทั้งบริษัทฯ
ได้รับประโยชน์จากถ่ายทอดความชำนาญการทางเทคนิค
และในบางกรณียังอาจได้รับผลประโยชน์จากความแข็งแกร่งทางการเงินของบริษัทต่างชาติดังกล่าวอีกด้วย

ส่วนการเข้าประมูลงานในต่างประเทศนั้น บริษัทฯได้มุ่งเน้นโครงการในประเทศ เอเชียตะวันออก
เอเชียตะวันออกเฉียงใต้ เอเชียใต้ และตะวันออกกลาง
โดยเฉพาะโครงการที่ได้รับการสนับสนุนทางด้านการเงิน
จากสถาบันทางการเงินที่ได้รับความเชื่อถือ เช่น ธนาคารเพื่อการพัฒนาแห่งเอเชีย ธนาคารโลก
หรือ JBIC นอกจากนี้ การลงทุนโดยการโดยซื้อหุ้นของบริษัท Skanska Cementation India
Ltd (SCIL) ซึ่งดำเนินธุรกิจรับเหมาก่อสร้างในประเทศอินเดีย
ยังเป็นการขยายฐานธุรกิจของบริษัทฯในประเทศอินเดีย
และเพิ่มช่องทางในการเจาะตลาดในแถบตะวันออกกลางให้มากยิ่งขึ้น

2. ความเสี่ยงที่สำคัญ

- เปิดเผยทั้งหมดอยู่ในหัวข้อ “ปัจจัยความเสี่ยง”

3. สรุปโครงสร้างกลุ่มบริษัทและรายการที่เกี่ยวโยงกัน

โครงสร้างของกลุ่มบริษัทฯ สามารถแบ่งออกเป็น 2 สาย คือ

-   สายงานการก่อสร้าง และงานระบบสาธารณูปโภค รวมถึงสายธุรกิจที่สนับสนุน
    สายงานการก่อสร้าง ซึ่งประกอบด้วยบริษัทย่อย 13 บริษัท กิจการร่วมค้า 21 แห่ง
    และบริษัทร่วม 9 บริษัท

-   สายงานการลงทุนของบริษัทในด้านอื่นๆ เช่น กิจการอสังหาริมทรัพย์ และสายงานสินค้าอุปโภค
    ซึ่งประกอบด้วยบริษัทร่วมจำนวน 7 บริษัท ทั้งนี้ รายละเอียดของโครงสร้างของกลุ่มบริษัทฯ
    ได้แสดงไว้ในหัวข้อ 2.2 การประกอบธุรกิจของบริษัท บริษัทย่อย และบริษัทร่วม

  สำหรับรายการเกี่ยวโยงกันที่เกิดขึ้นในปี พ.ศ. 2548 ในภาพรวมนั้น
  เป็นรายการที่ไม่มีผลกระทบต่อการดำเนินงาน และฐานะทางการเงินของบริษัทอย่างมีนัยสำคัญ
  และมีลักษณะเป็นรายการค้าปกติ หรือมีความจำเป็นในทางธุรกิจ
  ภายใต้เงื่อนไขที่ไม่แตกต่างจากบุคคลภายนอก โดยมีรายละเอียดอยู่ในหัวข้อ 11
  รายการเกี่ยวโยงกัน สำหรับรายการเกี่ยวโยงกันที่มีมูลค่าสูง คือ
  การซื้อเหล็กเส้นเสริมคอนกรีตมูลค่า 457 ล้านบาท จากบริษัทสยามสตีลซินดิเกต จำกัด
  เพื่อใช้ในโครงการก่อสร้าง ซึ่งคิดเป็น 1.3% ของต้นทุนในการให้บริการของบริษัทฯ
  โดยที่ราคาซื้อขาย เป็นราคาที่ใกล้เคียงกับราคาตลาดที่ บริษัท สยามสตีลซินดิเกต จำกัด
  ขายให้กับลูกค้ารายอื่น ดังนั้นรายการเกี่ยวโยงกันดังกล่าว
  จึงไม่ส่งผลเสียต่อการดำเนินงานของบริษัทแต่อยางใด

4. สรุปฐานะการเงินและผลการดำเนินงาน

ผลการดำเนินงาน

(1) ภาพรวมของผลการดำเนินงานที่ผ่านมา

  บริษัท อิตาเลียนไทย ดีเวล๊อปเมนต์ จำกัด (มหาชน)
  เป็นบริษัทรับเหมาก่อสร้างที่ใหญ่ที่สุดที่อยู่ในตลาดหลักทรัพย์แห่งประเทศไทยเมื่อเปรียบเทียบจากขนาดของรายได้รวม
  โดยมีส่วนแบ่งทางการตลาดเมื่อสิ้นปี 2548 เท่ากับร้อยละ 46.61 การดำเนินงานในปี 2548
  บริษัทฯ มีรายได้รวมจำนวน 38,995 ล้านบาท
  โดยส่วนใหญ่เป็นรายได้จากการให้บริการก่อสร้าง และมีค่าใช้จ่ายจำนวนทั้งสิ้น 36,676
  ล้านบาท ทำให้บริษัทฯ มีกำไรสุทธิทั้งสิ้น 1,262 ล้านบาทบริษัทฯ มีมูลค่าของงานในมือ ณ 31
  ธันวาคม 2548 เท่ากับ 41,397 ล้านบาท ณ 31 ธันวาคม 2547 เท่ากับ 44,185 ล้านบาท
  บริษัทฯ ยังมีงานที่ได้ลงนามในสัญญาแล้วเพิ่มขึ้นอีก 33,183 ล้านบาท
  และมีงานที่อยู่ระหว่างการรอลงนามในสัญญาอีก 4,770 ล้านบาท รวมเป็นงานในมือ ณ วันที่ 23
  กุมภาพันธ์ 2548 เป็นเงินจำนวน 79,350 ล้านบาท

(2) ผลการดำเนินงานที่ผ่านมาของกิจการ

รายได้

ในปี 2548 บริษัทฯ มีรายได้จากการให้บริการก่อสร้างจำนวน 37,985 ล้านบาท ซึ่งเพิ่มขึ้นจากในปี 2547 เป็นจำนวนเงิน 7,531 ล้านบาท หรือเพิ่มขึ้นคิดเป็นร้อยละ 24.73

ต้นทุนในการให้บริการ

  ต้นทุนที่สำคัญในการให้บริการก่อสร้างของบริษัทฯ คือ วัตถุดิบ, ผู้รับเหมาช่วง และค่าแรง
  โดยต้นทุนในการให้บริการในปี 2548 เป็นจำนวนเงิน 35,558 ล้านบาท เพิ่มขึ้นจากในปี 2547
  เป็นจำนวนเงิน 7,255 ล้านบาท หรือเพิ่มขึ้นคิดเป็นร้อยละ 25.63

ค่าใช้จ่ายในการบริหาร

  ในปี 2548 บริษัทฯ มีค่าใช้จ่ายในการบริหารจำนวน 1,118 ล้านบาท เพิ่มขึ้นจากใน ปี 2547
  เท่ากับ 303 ล้านบาท หรือเพิ่มขึ้นคิดเป็นร้อยละ 37.11

ดอกเบี้ยจ่าย

  ดอกเบี้ยจ่ายในปี 2548 เป็นจำนวนเงิน 589 ล้านบาท เพิ่มขึ้นเมื่อเทียบกับในปี 2547
  เป็นจำนวนเงิน 200 ล้านบาท หรือเพิ่มขึ้นคิดเป็นร้อยละ 51.21

ภาษีเงินได้นิติบุคคลสำหรับงวด

  ภาษีเงินได้นิติบุคคลในปี 2548 เป็นจำนวนเงิน 96 ล้านบาท ลดลงจากในปี 2547
  เป็นจำนวนเงิน 87 ล้านบาท หรือลดลงคิดเป็นร้อยละ 47.62

กำไร (ขาดทุน) สุทธิ

  จากปัจจัยที่กล่าวมาแล้วข้างต้น ทำให้ในปี 2548 บริษัทฯ มีกำไรสุทธิทั้งสิ้น 1,262 ล้านบาท
  เพิ่มขึ้นจากในปี 2547 เป็นจำนวนเงิน 44 ล้านบาท หรือเพิ่มขึ้นคิดเป็นร้อยละ 3.65

ฐานะการเงิน

1. สินทรัพย์รวม

  สินทรัพย์รวมในปี 2548 เท่ากับ 42,412 ล้านบาท ซึ่งเพิ่มขึ้นจากปี 2547 เท่ากับ 6,333
  ล้านบาท หรือเพิ่มขึ้นคิดเป็นร้อยละ 17.55

2.  สภาพคล่อง

  ในปี 2548 เงินสดสุทธิใช้ไปในกิจกรรมดำเนินงาน เท่ากับ 1,798 ล้านบาท
  และเงินสดสุทธิใช้ไปในกิจกรรมลงทุน 4,789
  ล้านบาทโดยในส่วนกระแสเงินสดจากกิจกรรมจัดหาเงิน บริษัทฯ ได้รับเงินจากเพิ่มทุนจำนวน
  4,364 ล้านบาท

3.  รายจ่ายลงทุน

  บริษัทฯ มีนโยบายการลงทุนในกิจการที่ประกอบธุรกิจต่างๆ ซึ่งส่วนใหญ่เป็นธุรกิจรับเหมาก่อสร้าง
  และส่วนที่เหลือเป็นธุรกิจอื่นๆ ที่มีส่วนเกี่ยวข้องกับธุรกิจรับเหมาก่อสร้าง

4.  แหล่งที่มาของเงินทุน

    1.  เงินกู้ยืมระยะสั้น

เงินกู้ยืมระยะสั้นของบริษัทฯ ประกอบด้วย

1)  เงินหมุนเวียนทั่วไป

2)  เงินกู้เฉพาะโครงการจากธนาคารในประเทศไทยและต่างประเทศ

    1.  เงินกู้ยืมระยะยาว

เงินกู้ระยะยาวของบริษัทฯ ประกอบด้วย

1)  เงินกู้ระยะยาวเป็นสกุลเงินตราต่างประเทศเพื่อซื้อเครื่องจักรในการก่อสร้างและเพื่อสนับสนุนเฉพาะโครงการ

2)  เงินกู้ระยะยาวเป็นเงินบาทเพื่อซื้ออาคารสำนักงานใหญ่
    และเครื่องจักรในการก่อสร้างเพื่อสนับสนุนเฉพาะโครงการ

    1.  การค้ำประกัน

  ณ วันที่ 31 ธันวาคม 2548 และ 2547
  มีหนังสือค้ำประกันที่ออกโดยสถาบันการเงินในนามบริษัทฯ บริษัทย่อย
  และกิจการร่วมค้าเฉพาะส่วนของบริษัทฯ เหลืออยู่เป็นจำนวนประมาณ 24,749 ล้านบาท และ
  17,344ล้านบาท ตามลำดับ และ ณ วันที่ 31 ธันวาคม 2548 และ 2547
  มีหนังสือค้ำประกันที่บริษัทฯ ออกให้กับสถาบันการเงินและผู้ร่วมค้า จำนวนประมาณ 8,226
  ล้านบาท และ 7,887 ล้านบาท ตามลำดับ